**Dyddiedig 2022**

**TOWN SQUARE SPACES LTD**

a

**[Hwb Cwsmeriaid]**

Cytundeb Cowork Local

# Tabl Cynnwys

[**Dehongli 3**](#_Toc100662070)

[**Sail y Contract, y Trefniant a’r Tymor 7**](#_Toc100662071)

[**Cyfrifoldebau’r Cyflenwr 8**](#_Toc100662072)

[**Rhwymedigaethau’r Cwsmer 8**](#_Toc100662073)

[**Dim llithio 10**](#_Toc100662074)

[**Cyllid a ffioedd 10**](#_Toc100662075)

[**Hawliau eiddo deallusol 11**](#_Toc100662076)

[**Cydymffurfio â chyfreithiau a pholisïau 12**](#_Toc100662077)

[**Diogelu data 12**](#_Toc100662078)

[**Cyfrinachedd 15**](#_Toc100662079)

[**Cyfyngiadau ar atebolrwydd 15**](#_Toc100662080)

[**Terfynu 16**](#_Toc100662081)

[**Rhwymedigaethau pan derfynir y Contract a rhwymedigaethau sy’n goroesi 18**](#_Toc100662082)

[**Force majeure 19**](#_Toc100662083)

[**Aseinio a ffyrdd eraill o ddelio 19**](#_Toc100662084)

[**Holltiad 19**](#_Toc100662085)

[**Cytundeb cyfan 19**](#_Toc100662086)

[**Gwrthdaro 20**](#_Toc100662087)

[**Dim partneriaeth nac asiant 20**](#_Toc100662088)

[**Hawliau trydydd parti 20**](#_Toc100662089)

[**Hysbysiadau 20**](#_Toc100662090)

[**Gwrthrannau 20**](#_Toc100662091)

[**Y gyfraith lywodraethu 21**](#_Toc100662092)

[**Awdurdodaeth 21**](#_Toc100662093)

**DYDDIAD Y CYTUNDEB HWN YW 2022**

**Y PARTÏON**

1. **Town Square Spaces Ltd** sydd wedi’i ymgorffori a’i gofrestru yng Nghymru a Lloegr gyda’r rhif cwmni 11001447 ac sydd â’i swyddfa gofrestredig yn Britannia House, Parc Busnes Caerffili, Caerffili, Y Deyrnas Unedig, CF83 3GG (**y Cyflenwr**);
2. [ENW LLAWN Y CWMNI] sydd wedi’i ymgorffori a’i gofrestru yng Nghymru a Lloger gyda’r rhif cwmni [RHIF] ac sydd â’i swyddfa gofrestredig yn [**CYFEIRIAD Y SWYDDFA GOFRESTREDIG**] (**y Cwsmer**).

**CEFNDIR**

1. Busnes y Cyflenwr yw darparu gwasanaethau rheoli gweithfannau i leoliadau (**y** **Gwasanaethau**).
2. Mae’r Cwsmer yn dymuno troi rhan o’i eiddo yn lleoliad ar gyfer rhannu mannau gwaith, a’i fwriad yw cyfarwyddo’r Cyflenwr i ddarparu’r Gwasanaethau ar sail y telerau a geir yn y Contract.

**Y TELERAU Y CYTUNIR ARNYNT**

# Dehongli

Mae’r diffiniadau a’r rheolau dehongli canlynol yn berthnasol yn y cytundeb hwn.

* 1. Diffiniadau

|  |  |
| --- | --- |
| 1. **Aelodaeth**
 | 1. yr aelodaeth a ddarperir gan y Cwsmer i’r Ymwelydd i ddefnyddio’r Lleoliad.
 |
| 1. **Amodau**
 | 1. yn golygu’r telerau a’r amodau hyn fel y diwygir hwy o dro i dro yn unol â chymal 16.
 |
| 1. **Archeb**
 | 1. yn golygu Archeb y Cwsmer am Wasanaethau fel yr amlinellir yn ffurflen archeb brynu’r cwsmer a gyflwynir ar y Wefan.
 |
| 1. **Contract**
 | 1. y contract rhwng y Cyflenwr a’r Cwsmer ar gyfer Cyflenwi Gwasanaethau yn unol â’r Amodau hyn.
 |
| 1. **Corff Cyllido**
 | 1. yn golygu’r awdurdod lleol sy’n darparu’r Cyllid.
 |
| 1. **Cyfarpar y Cwsmer**
 | 1. unrhyw gyfarpar, gan gynnwys dodrefn, seddi, caledwedd, meddalwedd, offer, systemau, ceblau neu gyfleusterau a ddarperir gan y Cwsmer, ei asiantau, ei is-gontractwyr neu ei ymgynghorwyr sy’n cael ei ddefnyddio’n uniongyrchol neu’n anuniongyrchol i gyflenwi’r Gwasanaethau.
 |
| 1. **Cyfarpar y Cyflenwr**
 | 1. unrhyw gyfarpar, gan gynnwys offer, systemau, ceblau neu gyfleusterau, a ddarperir gan y Cyflenwr i’r Cwsmer ac a ddefnyddir yn uniongyrchol neu’n anuniongyrchol i gyflenwi’r Gwasanaethau ond gan hepgor unrhyw eitemau a drosglwyddir i’r Cwsmer lle mae cytundeb ar wahân rhwng y partïon yn berthnasol iddynt ac a drosglwyddir o dan y cytundeb hwnnw.
 |
| 1. **Cyfnod Treialu’r Ymwelydd**
 | 1. mae i hwn yr ystyr a roddir iddo yng nghymal 4.1.11.
 |
| 1. **Cyllid**
 | 1. yn golygu unrhyw gyllid grant sydd ar gael i’r Cwsmer ar gyfer darparu’r Gwasanaethau o dro i dro, fel yr amlinellir yng nghymal 6.1.
 |
| 1. **Data Personol Cwsmeriaid**
 | 1. unrhyw ddata personol y mae’r Cyflenwr yn eu prosesu mewn perthynas â’r cytundeb hwn, yn rhinwedd bod yn brosesydd ar ran y Cwsmer.
 |
| 1. **Data Personol y Cyflenwr**
 | 1. unrhyw ddata personol y bydd y Cyflenwr yn eu prosesu mewn perthynas â’r cytundeb hwn, yn rhinwedd bod yn rheolydd.
 |
| 1. **Deunyddiau’r Cwsmer**
 | 1. yr holl ddogfennau, gwybodaeth, eitemau a deunyddiau mewn unrhyw ffurf, boed yn eiddo i’r Cwsmer neu i drydydd parti, sy’n cael eu darparu gan y Cwsmer i’r Cyflenwr mewn perthynas â’r Gwasanaethau.
 |
| 1. **Diwrnod Busnes**
 | 1. diwrnod, ac eithrio dydd Sadwrn, dydd Sul neu wyliau cyhoeddus yng Nghymru a Lloegr, pan fydd y banciau yn Llundain ar agor i fusnes.
 |
| 1. **Dogfennaeth**
 | 1. yn golygu’r ddogfennaeth sydd ar gael ar y Platfform sy’n amlinelli disgrifiad o’r Gwasanaethau a’r cyfarwyddiadau i’r defnyddwyr ar gyfer y Gwasanaethau a’r telerau sy’n berthnasol i’r Cytundeb hwn, fel y’u diweddarir o dro i dro.
 |
| 1. **Dyddiad Cychwyn**
 | 1. mae i hwn yr ystyr a roddir iddo yng nghymal 2.3.
 |
| 1. **Elfennau i’w Darparu**
 | 1. unrhyw gynnyrch sy’n deilio o’r Gwasanaethau ac sydd i’w darparu gan y Cyflenwr i’r Cwsmer ac unrhyw ddogfennau, cynhyrchion a deunyddiau eraill a ddarperir gan y Cyflenwr i’r Cwsmer mewn perthynas â’r Gwasanaethau (heb gynnwys Cyfarpar y Cyflenwr).
 |
| 1. **Ffioedd**
 | 1. y symiau sy’n daladwy am y Gwasanaethau, fel yr amlinellir yng nghymal 6.
 |
| 1. **Ffioedd Aelodaeth**
 | yn golygu’r Ffioedd Aelodaeth a geir ar y Wefan o dro i dro, i’w talu gan yr Ymwelydd i’r Cyflenwr yn unol â Chymal 6.  |
| 1. **GDPR y DU**
 | 1. mae i hwn yr ystyr a roddir iddo yn adran 3(1) (fel yr atodwyd gan adran 205(4)) o Ddeddf Diogelu Data 2018.
 |
| 1. **GDPR yr UE**
 | 1. yn golygu’r Rheoliad Diogelu Data Cyffredinol (*(EU) 2016/679*), fel y caiff effaith yng nghyfraith yr UE.
 |
| 1. **Gwasanaethau**
 | 1. y gwasanaethau rheoli lleoliad a ddarperir gan y Cyflenwr i’r Cwsmer mewn perthynas â’r Lleoliad fel yr amlinellir yn fwy penodol yn Atodlen 1 a’r Ddogfennaeth, gan gynnwys gwasanaethau deilliadol neu wasanaethau sy’n atodol i wasanaethau o’r fath.
 |
| 1. **Hawliau Eiddo Deallusol**
 | 1. patentau, modelau defnyddio, hawliau i ddyfeisiau, hawliau hawlfraint a hawliau cyfagos a chysylltiedig, hawliau moesol, nodau masnach a nodau gwasanaeth, enwau busnes ac enwau parthau, hawliau ffurf a gwisg fasnach, ewyllys da a'r hawl i erlyn am dwyllo neu gystadleuaeth annheg, hawliau mewn dyluniadau, hawliau mewn meddalwedd cyfrifiadurol, hawliau cronfeydd data, hawliau i ddefnyddio a diogelu cyfrinachedd gwybodaeth gyfrinachol (gan gynnwys gwybodaeth arbenigol a chyfrinachau masnach) a’r holl hawliau eiddo deallusol eraill, ym mhob achos boed wedi’u cofrestru neu heb eu cofrestru ac yn cynnwys yr holl gymwysiadau a’r hawliau i wneud cais am adnewyddu neu ymestyn hawliau o’r fath a chael hynny, a’r hawliau i hawlio blaenoriaeth o’r hawliau hynny, a’r holl hawliau tebyg neu gyfatebol neu ffurfiau ar ddiogelu sy’n bodoli neu a fydd yn bodoli nawr neu yn y dyfodol yn unrhyw ran o’r byd.
 |
| 1. **Lleoliad**
 | 1. yn golygu’r lleoliad lle bydd y Cyflenwr yn darparu’r Gwasanaeth fel yr amlinellir yn yr Archeb.
 |
| 1. **Oriau Agor y Lleoliad**
 | 1. mae i hwn yr ystyr a roddir iddo yng nghymal 4.1.9.
 |
| 1. **Oriau Busnes**
 | 1. y cyfnod rhwng 9.00 am a 5.00 pm ar unrhyw Ddiwrnod Busnes.
 |
| 1. **Platfform**
 | 1. yn golygu platfform Cowork Local y Cyflenwr a fydd ar gael ar y Wefan.
 |
| 1. **Polisïau Gorfodol**
 | 1. polisïau busnes y Cwsmer a restrir yn Atodlen 3, fel y’u diwygir drwy roi hysbysiad i’r Cyflenwr o dro i dro.
 |
| 1. **Rheolaeth**
 | 1. mae i hwn yr ystyr a roddir iddo yn adran 1124 o Ddeddf Treth Gorfforaethol 2010, a dylid deall **newid rheolaeth** yn unol â hynny.
 |
| 1. **TAW**
 | 1. treth ar werth neu unrhyw dreth gyfatebol sydd i’w chodi yn y Deyrnas Unedig.
 |
| 1. **Telerau’r Gwasanaeth**
 | 1. y telerau sy’n berthnasol i Wasanaethau penodol fel yr amlinellir yn Atodlen 1 a’r Ddogfennaeth fel y’u diweddarir a’u diwygir gan y Cyflenwr o dro i dro.
 |
| 1. **Tymor Cychwynnol**
 | 1. 6 mis o’r Dyddiad Cychwyn oni bai y nodir fel arall ar yr Archeb.
 |
| 1. **Y Cyfreithiau Diogelu Data Perthnasol**
 | 1. yn golygu:
	1. I’r graddau y mae GDPR y DU yn berthnasol, cyfraith y Deyrnas Unedig neu ran o’r Deyrnas Unedig sy’n ymwneud â diogelu data personol.
	2. I’r graddau y mae GDPR yr UE yn berthnasol, cyfraith yr Undeb Ewropeaidd neu unrhyw un o aelod-wladwriaethau’r Undeb Ewropeaidd sy’n berthnasol i’r Cyflenwr, ac sy’n ymwneud â diogelu data personol.
 |
| 1. **Y Cyfreithiau Perthnasol**
 | 1. yr holl gyfreithiau, statudau, rheoliadau a chodau perthnasol sydd mewn grym o dro i dro.
 |
| 1. **Y Safonau Gofynnol ar gyfer Iechyd a Diogelwch**
 | 1. yn golygu lefel ofynnol y Safonau Gofynnol ar gyfer Iechyd a Diogelwch y mae angen i’r Cwsmer eu cyflwyno yn y Lleoliad fel yr amlinellir yn atodlen 2.
 |
| 1. **Y Wefan**
 | 1. yn golygu <https://www.coworklocal.co.uk/become-a-venue> neu gyfeiriad arall ar y we fel yr hysbysir gan y Cyflenwr o dro i dro.
 |
| 1. **Ymwelydd**
 | 1. yr unigolyn neu’r cwmni sy’n prynu Aelodaeth gan y Cwsmer drwy’r Platfform.
 |

# Sail y Contract, y Trefniant a’r Tymor

* 1. Mae’r Archeb yn ffurfio cynnig gan y Cwsmer i brynu Gwasanaethau yn unol â’r Cytundeb hwn.
	2. Bydd angen cyflwyno Archeb ar wahân ar gyfer pob Lleoliad ar gyfer darparu Gwasanaethau. Bydd gan bob Lleoliad Gontract ar wahân ar gyfer Gwasanaethau.
	3. Bernir bod y Gorchymyn wedi’i dderbyn pan fydd y Cyflenwr yn derbyn yr Archeb yn ysgrifenedig, ac ar y pwynt hwnnw ac ar y dyddiad hwnnw bydd Contract yn dod i fodolaeth (“**Dyddiad Cychwyn**”), a bydd yn parhau, oni bai y’i terfynir yn unol â chymal 12, am y Tymor Cychwynnol.
	4. Pan ddaw’r Tymor Cychwynnol i ben, oni bai ei fod wedi’i derfynu’n gynharach yn unol â chymal 12, bydd y Contract yn adnewyddu ar sail dreigl fisol oni bai bod y naill barti neu’r llall yn rhoi hysbysiad i derfynu o ddeng niwrnod ar hugain i’r llall, neu tan y bydd y naill barti neu’r llall yn gwneud hynny.
	5. Bydd unrhyw samplau, lluniau, deunyddiau disgrifiadol neu hysbysiadau a roddir gan y Cyflenwr, ac unrhyw ddisgrifiadau neu ddarluniadau a geir yng nghatalogau neu daflenni’r Cyflenwr, yn cael eu rhoi neu’u cyhoeddi er mwyn rhoi syniad bras o’r Gwasanaethau a ddisgrifir ynddynt yn unig. Ni fyddant yn ffurfio rhan o’r Contract ac ni fydd iddynt unrhyw rym o dan y Contract.
	6. Mae’r Amodau hyn yn berthnasol i’r Contract gan eithrio unrhyw delerau eraill y bydd y Cwsmer yn ceisio’u gosod neu’u hymgorffori, neu sydd ymhlyg yn y gyfraith, mewn arferion masnachu, mewn ymarfer, neu yn ystod delio.
	7. Ni fydd unrhyw ddyfynbris a roddir gan y Cyflenwr yn ffurfio cynnig, a bydd hwnnw ond yn ddilys am gyfnod o 20 Niwrnod Busnes o’r dyddiad y cafodd ei roi.
	8. Mae’r Cwsmer yn penodi’r Cyflenwr fel darparwr y Gwasanaethau yn y Lleoliad, i hyrwyddo’r Lleoliad fel gofod rhannu mannau gwaith, ac i reoli Aelodaeth ei Ymwelwyr drwy’r Platfform.
	9. Mae’r Cwsmer yn awdurdodi’r Cyflenwr i wneud y canlynol: (i) cwblhau trefniadau Aelodaeth gydag Ymwelwyr drwy’r Platfform; (ii) casglu taliadau Ffioedd Aelodaeth gan Ymwelwyr; a (iii) derbyn unrhyw Gyllid gan Gorff Cyllido ar ei ran.
	10. Ni chaiff y Cwsmer benodi unrhyw unigolyn neu gwmni arall fel ei ddarparwr, cyflenwr, asiant, dosbarthwr, deiliad rhyddfraint neu ganolwr arall ar gyfer hyrwyddo a gwerthu’r Gwasanaethau neu wasanaethau tebyg i’r Gwasanaethau yn y Lleoliad.
	11. Bydd rhyddid gan y Cyflenwr i farchnata a gwerthu’r Gwasanaethau i unrhyw drydydd parti neu unigolyn, boed mewn cystadleuaeth â’r Cwsmer neu beidio, heb gyfyngiadau.

# Cyfrifoldebau’r Cyflenwr

* 1. Bydd y Cyflenwr:
		1. yn gwneud ymdrech resymol i gyflenwi’r Gwasanaethau, ac i ddarparu’r Elfennau i’w Darparu i’r Cwsmer, yn unol â’r Contract, y Ddogfennaeth ac unrhyw Delerau Gwasanaeth penodol ym mhob ffordd berthnasol;
		2. yn rhoi mynediad i’r Cwsmer a phob Ymwelydd i’r Platfform i hwyluso Aelodaeth;
		3. yn sicrhau bod holl arian y Ffioedd Aelodaeth a ddaw i law drwy’r Platfform, namyn unrhyw Ffioedd, yn cael eu talu i’r Cwsmer yn unol â chymal 6;
		4. yn darparu gwasanaeth llinell gymorth o ddydd Llun i ddydd Gwener rhwng 8.30am a 5.30pm o’r gloch ynghyd â sicrhau bod hyfforddiant ar gael.
	2. Bydd y Cyflenwr yn gwneud ymdrech resymol i gyflawni erbyn unrhyw ddyddiadau cyflawni y cytunir arnynt rhwng y partïon, ond amcangyfrifon fydd unrhyw ddyddiadau o’r fath ac ni fydd pryd y bydd y Cyflenwr yn cyflawni yn rhan o hanfod y Contract.
	3. Bydd y Cyflenwr yn gwneud ymdrech resymol i ddilyn yr holl ofynion iechyd a diogelwch a’r gofynion diogelwch sy’n berthnasol yn unrhyw un o safleoedd y Cwsmer ac yn y Lleoliad ac sydd wedi’u cyfathrebu iddo o dan gymal 4.1.5, cyn belled na fydd yn atebol o dan y Contract os bydd, o ganlyniad i ddilyn y gofynion hyn yn y fath fodd, yn gweithredu’n groes i unrhyw un o’i rwymedigaethau o dan y Contract.

# Rhwymedigaethau’r Cwsmer

* 1. Bydd y Cwsmer:
		1. yn cydweithredu â’r Cyflenwr ynghylch pob mater sy’n ymwneud â’r Gwasanaethau;
		2. yn penodi prif gyswllt ar gyfer y Gwasanaethau, a fydd â’r awdurdod i rwymo’r Cwsmer o dan gontract ynghylch materion sy’n ymwneud â’r Gwasanaethau a’r Lleoliad;
		3. yn rhoi mynediad i’r Cyflenwr, ei asiantau, ei is-gontractwyr, ei ymgynghorwyr a’i weithwyr, yn brydlon ac am ddim ffi, i safleoedd, Lleoliad, swyddfeydd, data a chyfleusterau eraill y Cwsmer yn unol â gofynion rhesymol y Cyflenwr;
		4. yn darparu i’r Cyflenwr yn brydlon yr holl ddogfennau, gwybodaeth, eitemau a deunyddiau mewn unrhyw ffurf (boed yn eiddo i’r Cwsmer neu drydydd parti) yn un ôl â gofynion rhesymol y Cyflenwr mewn perthynas â’r Gwasanaethau a sicrhau eu bod yn gywir ac yn gyflawn yn mhob ffordd berthnasol;
		5. yn rhoi gwybod i’r Cyflenwr ac i Ymwelwyr am yr holl ofynion iechyd a diogelwch a’r gofynion diogelwch sy’n berthnasol yn y Lleoliad;
		6. yn sicrhau bod y Lleoliad yn cyflawni’r Safonau Gofynnol ar gyfer Iechyd a Diogelwch;
		7. yn rhoi safon dda o ddodrefn a seddi i Ymwelwyr ac yn rhoi lefel ofynnol o gysylltiad rhyngrwyd yn unol â’r hyn sydd wedi’i nodi yn y Ddogfennaeth;
		8. yn sicrhau bod y Lleoliad ar agor i Ymwelwyr gael mynediad iddo, a’i fod yn weithredol hygyrch yn ystod yr oriau a ragnodir yn yr Archeb;
		9. yn cau’r Lleoliad yn ystod Oriau Agor y Lleoliad am resymau sy’n ymwneud ag argyfwng yn unig, a bydd yn rhoi gwybod i’r Cyflenwr drwy coworklocal@townsq.co.uk ar unwaith os bydd yn rhaid cau’r Lleoliad;
		10. yn sicrhau bod yr holl Ymwelwyr yn archebu gofod yn y Lleoliad drwy’r Platfform yn unig. Ni chaiff y Cwsmer gasglu unrhyw Ffioedd Aelodaeth drwy unrhyw ddull arall ac eithrio drwy’r Platfform;
		11. yn codi Ffioedd Aelodaeth ar Ymwelwyr yn dilyn Cyfnod Treialu pob Ymwelydd;
		12. yn sicrhau bod Cyfarpar y Cwsmer mewn cyflwr gweithio da ac yn addas at ddibenion ei ddefnyddio ac yn cydymffurfio â holl safonau neu ofynion perthnasol y Deyrnas Unedig;
		13. yn cael ac yn cynnal yr holl drwyddedau a chydsyniadau angenrheidiol ac yn cydymffurfio â’r holl ddeddfwriaeth berthnasol fel sy’n ofynnol i alluogi’r Cyflenwr i ddarparu’r Gwasanaethau, gan gynnwys mewn perthynas â gosod Cyfarpar y Cyflenwr (os oes Cyfarpar), ac i ddefnyddio holl Ddeunyddiau’r Cwsmer a defnyddio Cyfarpar y Cwsmer i’r graddau y mae trwyddedau, cydsyniadau a deddfwriaeth o’r fath yn berthnasol i fusnes, safleoedd, staff a chyfarpar y Cwsmer, ym mhob achos cyn y dyddiad pan mae’r Gwasanaethau i ddechrau;
		14. yn cael ac yn cynnal, am hyd y Tymor Cychwynnol ac unrhyw gyfnod treigl dilynol, yr yswiriant sy’n ofynnol i gyflawni ei rwymedigaethau o dan y cytundeb hwn, a’i atebolrwydd i Ymwelwyr yn y Lleoliad;
		15. yn cydymffurfio â thelerau’r Contract, y Ddogfennaeth ac unrhyw Delerau’r Gwasanaeth;
		16. yn gweithredu yn ystod busnes arferol mewn ffordd sy’n ceisio cael dylanwad cadarnhaol ar y Lleoliad a’r gweithgareddau yn y Lleoliad, ac ni fydd yn cyflawni unrhyw weithred neu’n hepgor gwneud rhywbeth mewn ffordd a allai roi enw drwg i’r Lleoliad;
		17. yn ymrwymo i hyrwyddo cydraddoldeb ac amrywiaeth yn y Lleoliad ac yn hyrwyddo diwylliant sy’n mynd ati’n bwrpasol i werthfawrogi a chydnabod pobl o wahanol gefndiroedd a phrofiadau er mwyn cyflwyno syniadau gwerthfawr yn y gweithle a’r gymuned i wella’r ffordd mae pobl yn gweithio;
		18. yn mynd ati’n rhagweithiol i farchnata a hyrwyddo’r Lleoliad gyda chymorth unrhyw ddeunydd marchnata a ddarperir gan y Cyflenwr;
		19. yn sicrhau ei fod yn cydymffurfio’n llwyr ag unrhyw gyfarwyddiadau, gorchmynion, neu delerau a ddarperir gan y Corff Cyllido mewn perthynas ag unrhyw Gyllid bob amser; ac
		20. yn llwyr gyfrifol am Ymwelwyr yn y Lleoliad, a bydd yn indemnio’n llawn ac yn rhyddarbed y Cyflenwr rhag unrhyw hawliadau, colledion, iawndaliadau neu gostau sy’n deillio o bresenoldeb Ymwelwyr yn y Lleoliad.
	2. Os caiff y Cyflenwr ei atal rhag cyflawni ei rwymedigaethau o dan y Contract, neu os bydd oedi wrth iddo wneud hynny yn sgil gweithred a gyflawnir gan y Cwsmer, ei asiantau, ei is-gontractwyr, ei ymgynghorwyr neu ei gyflogwyr, neu yn sgil rhywbeth y byddant yn hepgor ei wneud, yna, heb effeithio ar unrhyw hawl neu rwymedi arall a allai fod ganddo, bydd hawl gan y Cyflenwr i gael rhagor o amser i gyflawni ei rwymedigaethau a hynny’n cyfateb i’r oedi a achoswyd gan y Cwsmer.

# Dim llithio

* 1. Ni chaiff y Cwsmer, heb gydsyniad ysgrifenedig ymlaen llaw gan y Cyflenwr, ar unrhyw adeg o’r Dyddiad Cychwyn i gyfnod o 6 mis ar ôl terfynu’r Contract, lithio na denu gan y Cyflenwr na chyflogi na cheisio cyflogi unrhyw unigolyn sydd neu sydd wedi bod yn weithiwr, yn ymgynghorydd neu’n is-gontractwr i’r Cyflenwr wrth ddarparu’r Gwasanaethau.
	2. Os bydd y Cyflenwr yn rhoi cydsyniad yn unol â chymal 5.1, bydd y Cwsmer yn talu i’r Cyflenwr swm sy’n cyfateb i 20% o gyflog blynyddol presennol gweithiwr, ymgynghorydd neu is-gontractwr y Cyflenwr, neu, os bydd hwnnw’n uwch, 20% o’r cyflog blynyddol sydd i’w dalu gan y Cwsmer i’r gweithiwr, yr ymgynghorydd neu’r is-gontractwr hwnnw.

# Cyllid a ffioedd

* 1. **Cyllid:** Gall y Cwsmer fod yn gymwys i gael Cyllid gan y Corff Cyllido. Os bydd y Cwsmer yn bwriadu gwneud cais am Gyllid o’r fath, bydd y Cwsmer yn gwneud y canlynol:
		1. Darparu i’r Cyflenwyr y wybodaeth, y ddogfennaeth a’r dystiolaeth y mae ei hangen ar y Corff Cyllido o dro i dro, ac uwchlwytho’r rheini i’r Platfform;
		2. Awdurdodi’r Cyflenwr i dderbyn y Cyllid gan y Corff Cyllido ar ran y Cwsmer;
		3. Ufuddhau i holl gyfarwyddiadau’r Corff Cyllido mewn perthynas â sut y caff y Cyllid ei ddefnyddio;
		4. Ad-dalu i’r Cyflenwr, at ddiben ad-dalu’r Corff Cyllido, yr holl Gyllid neu ran ohono os gwnaiff y Corff Cyllido gais am hynny os bydd achos o weithredu’n groes i delerau’r Corff Cyllido.
	2. Bydd y Cyflenwr yn talu i’r Cwsmer unrhyw Gyllid a gaiff gan y Corff Cyllido ar ran y Cwsmer.
	3. Anfonebu: bydd y Cwsmer yn anfon pob anfoneb am Gyllid i finance@townsq.co.uk.Bydd y Cyflenwr yn talu pob anfoneb o fewn 30 diwrnod i dderbyn pob anfoneb, cyn belled â bod y Cyflenwr wedi cael y Cyllid gan y Corff Cyllido.
	4. **Ffioedd:** Bydd y Cyflenwr yn codi ffioedd ar y Cwsmer am y Gwasanaethau yn unol â’r canlynol:
		1. Bydd y Cyflenwr yn cadw canran o’r Ffioedd Aelodaeth a delir gan yr Ymwelydd drwy’r Platfform fel yr amlinellir yn yr Archeb;
		2. Ar ddiwedd pob mis calendr, bydd y Cyflenwr yn rhoi gwybod i’r Cwsmer beth yw lefel y Ffioedd Aelodaeth a ddaeth i law drwy’r Platfform yn y mis hwnnw;
		3. Bydd y Cyflenwr yn (i) anfonebu’r Cyflenwr am y Ffioedd mewn perthynas â’r Ffioedd Aelodaeth a ddaeth i law yn ystod y mis calendr blaenorol; a (ii) yn talu i’r Cwsmer y Ffioedd Aelodaeth namyn y Ffioedd; a hynny o fewn 10 niwrnod gwaith i ddiwedd y mis calendr.
	5. Mae’r holl symiau sydd i’w talu i’r Cyflenwr o dan Gontract:
		1. yn symiau nad ydynt yn cynnwys TAW, a bydd y Cwsmer yn ychwanegol yn talu swm sy’n cyfateb i unrhyw TAW sydd i’w godi ar y symiau hynny wrth ddarparu anfoneb TAW; a
		2. yn symiau sydd i’w talu’n llawn heb unrhyw wrthgyfrif, gwrth-hawliad, didyniad nac atal (ac eithrio unrhyw ddidyniad neu atal er mwyn treth fel sy’n ofynnol o dan y gyfraith).

# Hawliau eiddo deallusol

* 1. O ran yr Elfennau i’w Darparu:
		1. bydd y Cyflenwr a’i drwyddedwyr yn parhau’n berchen ar yr holl Hawliau Eiddo Deallusol yn yr Elfennau i’w Darparu, gan gynnwys Deunyddiau’r Cwsmer;
		2. bydd y Cyflenwr yn rhoi i’r Cwsmer, neu bydd yn caffael er mwyn rhoi’n uniongyrchol i’r Cwsmer, drwydded y talwyd amdani’n llawn, a honno’n un fyd-eang, nad yw’n unigryw, heb freindaliadau, yn ystod tymor y Contract, i gopïo ac addasu’r Elfennau i’w Darparu (heb gynnwys Deunyddiau’r Cwsmer) at y diben o gael a defnyddio’r Gwasanaethau a’r Elfennau i’w Darparu yn ei fusnes; ac
		3. ni fydd y Cwsmer yn is-drwyddedu, yn neilltuo nac yn trosglwyddo mewn modd arall yr hawliau a roddwyd yng nghymal 7.1.2
	2. O ran Deunyddiau’r Cwsmer, bydd y Cwsmer:
		1. a’i drwyddedwyr yn parhau’n berchen ar yr holl Hawliau Eiddo Deallusol yn Neunyddiau’r Cwsmer; ac
		2. yn rhoi i’r Cyflenwr drwydded y talwyd amdani’n llawn, nad yw’n unigryw, heb freindaliadau, na ellir ei throsglwyddo, i gopïo ac addasu Deunyddiau’r Cwsmer dros dymor y Contract at ddiben darparu’r Gwasanaethau i’r Cwsmer.

# Cydymffurfio â chyfreithiau a pholisïau

* 1. Wrth gyflawni ei rwymedigaethau o dan y Contract, bydd y Cyflenwr yn cydymffurfio â’r canlynol:
		1. y Cyfreithiau Perthnasol; ac
		2. y Polisïau Gorfodol, cyn belled ag y bydd y Cwsmer yn rhoi i’r Cyflenwr ddim llai na 1 mis o rybudd o unrhyw newid i bolisïau o’r fath.

# Diogelu data

* 1. At ddibenion y cymal hwn, sef cymal 9, mae i’r termau **rheolydd, prosesydd, gwrthrych data, data personol, tor diogelwch data personol** a **phroses** yr ystyron a roddir iddynt yn GDPR y DU.
	2. Bydd y naill barti a’r llall yn cydymffurfio â holl ofynion perthnasol y Cyfreithiau Diogelu Data Perthnasol. Mae’r cymal hwn, sef cymal 9, yn ychwanegol at rwymedigaethau a hawliau partïon o dan y Cyfreithiau Diogelu Data Perthnasol ac nid yw’n cymryd lle, yn disodli nac yn cael gwared ar y rhwymedigaethau a’r hawliau hynny.
	3. Mae’r partïon wedi penderfynu at ddibenion y Cyfreithiau Diogelu Data Perthnasol:
		1. y bydd y Cyflenwr yn prosesu data personol Data Personol Cwsmeriaid a fydd yn cynnwys data personol Ymwelwyr, a hynny fel prosesydd ar ran y Cwsmer;
		2. y bydd y Cyflenwr yn gweithredu fel rheolydd Data cyfnodol y Cyflenwr a fydd yn cynnwys data personol y Cwsmer;
	4. Pe bai’r penderfyniad yng nghymal 9.3 yn newid, bydd y partïon yn gwneud pob ymdrech resymol i wneud unrhyw newidiadau sy’n angenrheidiol i’r cymal hwn, sef cymal 9.
	5. Mae’r Cwsmer yn cydsynio (a bydd yn caffael yr holl gydsyniadau angenrheidiol gan ei staff, ei gynrychiolwyr a’i asiantau mewn perthynas â hyn) i’r holl gamau gweithredu a gymerir gan y Cyflenwr mewn perthynas â phrosesu Data Personol y Cyflenwr, cyn belled â bod y rhain yn cydymffurfio â’r fersiwn gyfredol ar y pryd o bolisi preifatrwydd y Cyflenwr sydd ar gael ar y Wefan (**Polisi Preifatrwydd**). Os bydd unrhyw anghysondeb neu wrthdaro rhwng telerau’r Polisi Preifatrwydd a’r Amodau hyn, bydd y Polisi Preifatrwydd yn drech.
	6. Heb effeithio ar gymal 9.2, bydd y Cwsmer yn sicrhau bod ganddo’r holl gydsyniadau a hysbysiadau priodol i alluogi trosglwyddo Data Personol y Cyflenwr a Data Personol y Cwsmer i’r Cyflenwr neu i gasglu’r rhain yn gyfreithiol gan y Cyflenwr am hyd y Contract ac at ddibenion y Contract.
	7. Heb effeithio ar gymal 9.2, bydd y Cyflenwr, o ran Data Personol y Cwsmer:
		1. yn prosesu Data Personol y Cwsmer ar gyfarwyddyd y Cwsmer yn unig, a hynny wedi’i ddogfennu, oni bai bod y Cyfreithiau Perthnasol yn ei gwneud yn ofynnol i’r Cyflenwr brosesu Data Personol y Cwsmer mewn modd arall (**Diben**). Pan fydd y Cyflenwr yn dibynnu ar Gyfreithiau Perthnasol fel sail i brosesu Data Personol y Cwsmer, bydd y Cyflenwr yn hysbysu’r Cwsmer ynghylch hyn cyn cyflawni’r prosesu sy’n ofynnol o dan y Cyfreithiau Perthnasol oni bai bod y Cyfreithiau Perthnasol hynny yn gwahardd y Cyflenwr rhag hysbysu’r Cwsmer ar seiliau budd cyhoeddus pwysig. Bydd y Cyflenwr yn rhoi gwybod i’r Cwsmer os bydd cyfarwyddiadau’r Cwsmer, ym marn y Cyflenwr, yn groes i’r Cyfreithiau Diogelu Data Perthnasol;
		2. yn diogelu yn erbyn prosesu Data Personol y Cwsmer yn anawdurdodedig neu’n anghyfreithlon ac yn erbyn difrodi neu golli’n ddamweiniol neu niweidio Data Personol y Cwsmer, sef camau y mae’r Cwsmer wedi’u hadolygu a y mae’n cadarnhau eu bod yn briodol i’r niwed a allai ddeillio o’u prosesu’n anawdurdodedig neu’n anghyfreithlon neu o’u niweidio, eu difrodi neu’u colli’n ddamweiniol, ac i natur y data sydd i’w diogelu, gan roi ystyriaeth i gyflwr datblygiadau technolegol a chost cyflwyno unrhyw gamau;
		3. yn sicrhau bod unrhyw staff sy’n gwneud gwaith i brosesu Data Personol y Cwsmer ac sydd wedi’u hawdurdodi gan y Cyflenwr i wneud hynny wedi ymrwymo i gyfrinachedd neu o dan rwymedigaeth statudol berthnasol neu rwymedigaeth mewn cyfraith gyffredin i sicrhau cyfrinachedd;
		4. yn cynorthwyo’r Cwsmer cyn belled ag y mae hyn yn bosibl (gan roi ystyriaeth i natur y prosesu a’r wybodaeth sydd ar gael i’r Cyflenwr), ac ar gais ysgrifenedig y Cwsmer a chyda’r gost i’w thalu gan y Cwsmer, i ymateb i unrhyw gais gan wrthrych data a sicrhau bod y Cwsmer yn cydymffurfio â’i rwymedigaethau o dan y Cyfreithiau Diogelu Data Perthnasol mewn perthynas â diogelwch, hysbysiadau tor diogelwch, asesiadau effaith ac ymgynghoriadau â’r rheoleiddwyr neu’r awdurdodau gorchwylio;
		5. yn hysbysu’r Cwsmer heb oedi diangen wrth ddod yn ymwybodol o dor diogelwch data personol sy’n gysylltiedig â Data Personol y Cwsmer;
		6. ar gyfarwyddyd ysgrifenedig y Cwsmer, yn dileu neu ddychwelyd Data Personol y Cwsmer a chopïau ohonynt i’r Cwsmer pan derfynir y Contract oni bai bod y Gyfraith Berthnasol yn ei gwneud yn ofynnol i’r Cyflenwr barhau i brosesu Data Personol y Cwsmer. At ddibenion y cymal hwn, sef cymal 9.7.6, ystyrir bod Data Personol y Cwsmer wedi’u dileu pan fydd y Cyflenwr yn trefnu nad oes modd ei ddefnyddio ymhellach; ac
		7. yn cadw cofnodion i ddangos ei fod yn cydymffurfio â’r cymal hwn, sef cymal 9.
	8. Mae’r Cwsmer yn darparu ei awdurdodiad cyffredinol ymlaen llaw i’r Cyflenwr wneud y canlynol:
		1. penodi prosesyddion i brosesu Data Personol y Cwsmer, cyn belled ag y bydd y Cyflenwr:
			1. yn sicrhau bod y telerau y mae’n eu defnyddio i benodi prosesyddion o’r fath yn cydymffurfio â’r Cyfreithiau Diogelu Data Perthnasol, ac yn gyson â’r rhwymedigaethau a osodir ar y Cyflenwr yn y cymal hwn, sef cymal 9;
			2. yn parhau’n gyfrifol am weithredoedd a diffyg gweithredu gan unrhyw brosesydd o’r fath fel pe baent yn weithredoedd neu’n ddiffyg gweithredu ar ran y Cyflenwr; ac
			3. yn rhoi gwybod i’r Cwsmer am unrhyw newidiadau y bwriedir eu gwneud o ran ychwanegu at y prosesyddion neu eu newid, a thrwy hynny roi cyfle i’r Cwsmer wrthwynebu newidiadau o’r fath ond os bydd y Cwsmer yn gwrthwynebu’r newidiadau ond heb allu dangos, i fodlonrwydd rhesymol y Cyflenwr, bod y gwrthwynebiad wedi’i seilio ar achos gwirioneddol neu debygol o dor diogelwch data o dan y Cyfreithiau Diogelu Data Perthnasol, bydd y Cwsmer yn indemnio’r Cyflenwr am unrhyw golledion, iawndaliadau, costau (gan gynnwys ffioedd cyfreithiol) a threuliau a ddaw i ran y Cyflenwr wrth roi sylw i’r gwrthwynebiad;
			4. yn trosglwyddo unrhyw Ddata Personol y Cwsmer y tu allan i’r DU fel sy’n angenrheidiol ar gyfer y Diben hwn, cyn belled ag y bydd y Cyflenwr yn sicrhau bod pob trosglwyddiad o’r fath yn digwydd yn unol â’r Cyfreithiau Diogelu Data Perthnasol. At y dibenion hyn, bydd y Cwsmer yn cydymffurfio’n brydlon ag unrhyw gais rhesymol gan y Cyflenwr, gan gynnwys unrhyw gais i ymrwymo i gymalau diogelu data safonol a fabwysiedir gan Gomisiwn yr Undeb Ewropeaidd o dro i dro (pan fydd GDPR yr UE yn berthnasol i’r trosglwyddiad) neu a fabwysiedir gan y Comisiynydd o dro i dro (pan fydd GDPR y DU yn berthnasol i’r trosglwyddiad).
	9. Gall y naill barti neu’r llall, ar unrhyw adeg gyda dim llai na 30 diwrnod o rybudd, ddiwygio’r cymal hwn, sef cymal 9 (Diogelu data) drwy ei ddisodli ag unrhyw gymalau safonol ar gyfer rheolyddion a phrosesyddion neu delerau tebyg sy’n ffurfio rhan o gynllun ardystio perthnasol (a fydd yn berthnasol pan fydd atodiad i’r Amodau hyn yn ei ddisodli).

# Cyfrinachedd

* 1. Bydd pob parti’n ymrwymo na fydd ar unrhyw adeg yn ystod y Contract, ac am gyfnod o bum mlynedd ar ôl terfynu’r Contract neu ar ôl iddo ddod i ben, yn datgelu i unrhyw unigolyn unrhyw wybodaeth gyfrinachol ynghylch busnes, materion, cwsmeriaid, cleientiaid neu gyflenwyr y parti arall ac eithrio fel y caniateir hynny o dan gymal 10.2.
	2. Gall pob parti ddatgelu gwybodaeth gyfrinachol y parti arall:
		1. i’w weithwyr, swyddogion, cynrychiolwyr, contractwyr, is-gontractwyr neu gynghorwyr sydd angen cael gwybodaeth o’r fath at ddibenion arfer hawliau’r parti neu gyflawni ei rwymedigaethau o dan y Contract neu mewn perthynas â’r Contract. Bydd pob parti’n sicrhau bod ei weithwyr, swyddogion, cynrychiolwyr, contractwyr, is-gontractwyr neu gynghorwyr y bydd yn datgelu gwybodaeth gyfrinachol y parti arall iddynt yn cydymffurfio â’r cymal hwn, sef cymal 10; ac
		2. fel y gall fod yn ofynnol o dan y gyfraith, i lys awdurdodaeth gymwys neu unrhyw awdurdod llywodraethol neu reoleiddio.
	3. Ni chaiff parti ddefnyddio gwybodaeth gyfrinachol y parti arall at unrhyw ddiben ac eithrio i arfer ei hawliau a chyflawni ei rwymedigaethau o dan y Contract neu mewn perthynas â’r Contract.

# Cyfyngiadau ar atebolrwydd

* 1. Mae cyfeiriadau at atebolrwydd yn y cymal hwn, sef cymal 11, yn cynnwys pob math o atebolrwydd sy’n deillio o dan y Contract neu mewn perthynas â’r Contract, gan gynnwys atebolrwydd o ran contractau, y gyfraith gamweddau (gan gynnwys esgeulustod), camliwio, adfer neu fel arall, ond heb fod yn gyfyngedig i hynny.
	2. Ni fydd dim yn y cymal hwn, sef cymal 11, yn cyfyngu ar rwymedigaethau talu’r Cwsmer o dan y Contract.
	3. Nid oes dim yn yr Amodau hyn sy’n cyfyngu ar unrhyw atebolrwydd na ellir cyfyngu arno’n gyfreithiol, gan gynnwys atebolrwydd o ran y canlynol, ond heb fod yn gyfyngedig i hynny:
		1. marwolaeth neu anaf personol a achosir gan esgeulustod;
		2. twyll neu gamliwio twyllodrus; a
		3. torri’r telerau sydd ymhlyg yn adran 2 o Ddeddf Cyflenwi Nwyddau a Gwasanaethau 1982 (teitl a meddiannaeth dawel).
	4. Yn amodol ar gymal 11.3 (atebolrwydd na ellir cyfyngu arno’n gyfreithiol), o ran cyfanswm atebolrwydd y Cyflenwr i’r Cwsmer:
		1. am ddifrod i eiddo a achosir gan esgeulustod ei weithwyr a’i asiantau mewn perthynas â’r Contract yn y Lleoliad, ni fydd yn fwy na £1m am unrhyw ddigwyddiad unigol neu gyfres o ddigwyddiadau cysylltiedig; ac
		2. am bob colled neu ddifrod arall nad yw’n berthnasol o dan 11.4.1, ni fydd yn fwy na £5000.
	5. Yn amodol ar gymal 11.2 (Dim cyfyngiad ar rwymedigaethau talu’r cwsmer), mae’r cymal hwn, sef cymal 11.5, yn pennu’r mathau o golledion sydd wedi’u heithrio:
		1. colli elw;
		2. colli gwerthiant neu fusnes;
		3. colli cytundebau neu gontractau;
		4. colli arbedion disgwyliedig;
		5. colli defnydd neu lygru meddalwedd, data neu wybodaeth;
		6. colli ewyllys da neu niweidio ewyllys da; a
		7. colledion anuniongyrchol neu ganlyniadol.
	6. Mae’r Cyflenwr wedi rhoi ymrwymiadau ynghylch y modd mae’r Gwasanaethau’n cydymffurfio â’r dynodiadau perthnasol yng nghymal 3 (cyfrifoldebau’r Cyflenwr). Gyda golwg ar yr ymrwymiadau hyn, mae’r termau sydd ymhlyg yn adrannau 3, 4 a 5 o Ddeddf Cyflenwi Nwyddau a Gwasanaethau 1982, i’r graddau llawnaf y caniateir gan y gyfraith, wedi’u heithrio o’r Contract.
	7. Oni bai bod y Cwsmer yn hysbysu’r Cyflenwr ei fod yn bwriadu gwneud hawliad mewn perthynas â digwyddiad o fewn y cyfnod hysbysu, ni fydd gan y Cyflenwr atebolrwydd am y digwyddiad hwnnw. Bydd y diwrnod hysbysu ar gyfer digwyddiad yn dechrau ar y diwrnod y daeth y cwsmer yn ymwybodol, neu’r diwrnod y dylai’n rhesymol fod wedi dod yn ymwybodol, o ddigwyddiad sydd wedi digwydd a bydd yn dod i ben 6 mis ar ôl y dyddiad hwnnw. Rhaid i’r hysbysiad fod yn ysgrifenedig a rhaid iddo enwi’r digwyddiad a’r seiliau dros yr hawliad gan roi manylion rhesymol.

# Terfynu

* 1. Heb effeithio ar unrhyw hawl arall na rhwymedi sydd ar gael iddo, gall y naill barti neu’r llall derfynu’r Contract yn y fan a’r lle drwy roi hysbysiad ysgrifenedig i’r parti arall yn yr amgylchiadau hyn:
		1. os bydd y parti arall yn torri unrhyw delerau yn y Contract ac (os oes rhwymedi ar gael ar gyfer achos o dorri telerau o’r fath) yn methu ag unioni’r achos hwnnw o dorri’r telerau o fewn yr amser yr hysbyswyd yn ysgrifenedig y dylai wneud hynny;
		2. os bydd y parti arall yn gohirio, neu’n bygwth gohirio, talu ei ddyledion neu os na fydd yn gallu talu ei ddyledion pan fyddant yn ddyledus neu’n cyfaddef nad yw’n gallu talu ei ddyledion neu os bernir nad yw’n gallu talu ei ddyledion o dan ystyr adran 123 o Ddeddf Insolfedd 1986 ac fel pe na bai’r geiriau “it is proved to the satisfaction of the court” yn ymddangos yn adrannau 123(1)(e) neu 123(2) o Ddeddf Insolfedd 1986;
		3. os bydd y parti arall yn dechrau trafodaethau â’i holl gredydwyr neu unrhyw ddosbarth o’i gredydwyr gyda golwg ar aildrefnu unrhyw rai o’i ddyledion, neu’n gwneud cynnig neu’n ymrwymo i unrhyw gyfaddawd neu drefniant gydag unrhyw un o’i gredydwyr ac eithrio (os yw’n gwmni) at ddibenion cynllun ar gyfer uniad solfent rhwng y parti arall hwnnw ac un neu ragor o gwmnïau eraill neu atgyfansoddiad solfent y parti arall hwnnw, ac at y dibenion hynny’n unig;
		4. os bydd y parti arall yn gwneud cais i’r llys am foratoriwm, neu’n cael moratoriwm, o dan Ran A1 o Ddeddf Insolfedd 1986;
		5. os ffeilir cais am ddeiseb, os rhoddir hysbysiad, os caiff penderfyniad ei basio, neu os gwneir gorchymyn, ar gyfer neu mewn cysylltiad â dirwyn i ben y parti arall hwnnw (os yw’n gwmni) ac eithrio at ddibenion cynllun ar gyfer uniad solfent rhwng y parti arall hwnnw ac un neu ragor o gwmnïau eraill neu atgyfansoddiad solfent y parti arall hwnnw, ac at y dibenion hynny’n unig;
		6. os gwneir cais i’r llys, neu os gwneir gorchymyn, ar gyfer penodi gweinyddwr, neu os rhoddir hysbysiad o fwriad i benodi gweinyddwr neu os penodir gweinyddwr, dros y parti arall (os yw hwnnw’n gwmni, yn bartneriaeth neu’n bartneriaeth atebolrwydd cyfyngedig);
		7. os bydd deiliad tâl nofiol cymwys dros asedau’r parti arall hwnnw (os yw’n gwmni neu’n bartneriaeth atebolrwydd cyfyngedig) wedi cael hawl i benodi neu wedi penodi derbynnydd gweinyddol;
		8. os bydd unigolyn yn cael hawl i benodi derbynnydd dros holl asedau’r parti arall neu unrhyw rai ohonynt neu os penodir derbynnydd dros holl asedau’r parti arall neu unrhyw rai ohonynt;
		9. os bydd credydwr neu lyffetheiriwr i’r parti arall yn atafael neu’n meddiannu holl asedau’r parti arall neu unrhyw rai ohonynt, neu os codir neu os gorfodir neu os erlynir mewn perthynas â phroses atafael, proses weithredu, proses orfodogaeth neu broses arall o’r fath yn gysylltiedig â holl asedau’r parti arall neu unrhyw rai ohonynt, ac os na fydd yr atafaeliad neu’r broses yn cael ei chyflawni o fewn 14 diwrnod;
		10. os bydd unrhyw ddigwyddiad yn digwydd, neu os dygir achos, mewn perthynas â’r parti arall mewn unrhyw awdurdodaeth sy’n berthnasol iddo ac sydd ag effaith gyfatebol neu debyg i unrhyw un o’r digwyddiadau a grybwyllir yng nghymal 12.1.2 i gymal 12.1.9 (gan gynnwys y rheini);
		11. os bydd y parti arall yn gohirio neu’n rhoi’r gorau, neu’n bygwth gohirio neu roi’r gorau, i gyflawni ei holl fusnes neu ran sylweddol ohono; neu
		12. os bydd sefyllfa ariannol y parti arall yn dirywio i’r fath raddau nes y gellir cyfiawnhau’n rhesymol y farn bod ei allu i roi effaith i delerau’r Contract mewn perygl.
	2. Heb effeithio ar unrhyw hawl arall na rhwymedi sydd ar gael iddo, gall y Cyflenwr derfynu’r Contract yn y fan a’r lle drwy roi hysbysiad ysgrifenedig i’r Cwsmer yn yr amgylchiadau hyn:
		1. os bydd y Cwsmer yn methu â thalu unrhyw swm sy’n ddyledus o dan y Contract ar y dyddiad y mae’r taliad yn ddyledus ac os bydd yn parhau mewn diffyg am ddim llai na’r amser yr hysbyswyd ef yn ysgrifenedig y dylai wneud taliad o’r fath; neu
		2. os bydd Newid Rheolaeth yn achos y Cwsmer.

# Rhwymedigaethau pan derfynir y Contract a rhwymedigaethau sy’n goroesi

* 1. **Rhwymedigaethau pan derfynir y Contract neu pan ddaw i ben**
		1. Pan derfynir y Contract neu pan ddaw i ben:
			1. bydd y Cwsmer yn talu’r Cyflenwr ar unwaith am holl anfonebau’r Cyflenwr nad ydynt wedi’u talu eto ynghyd â llog, ac o ran y Gwasanaethau a gyflenwyd ond na chyflwynwyd anfoneb ar eu cyfer, gall y Cyflenwr gyflwyno anfoneb, a bydd i’w thalu ar unwaith pan ddaw i law;
			2. bydd y Cwsmer yn dychwelyd holl Gyfarpar y Cyflenwr. Os bydd y Cwsmer yn methu â gwneud hyn, yna gall y Cyflenwr fynd i safleoedd y Cwsmer a meddiannu Cyfarpar y Cyflenwr. Tan y byddant wedi’u dychwelyd neu’u hadfeddu, bydd y Cwsmer yn llwyr gyfrifol am eu cadw’n ddiogel;
			3. bydd y Cyflenwr ar gais yn dychwelyd unrhyw Ddeunyddiau’r Cwsmer nad ydynt wedi’u defnyddio i ddarparu’r Gwasanaethau; a
			4. bydd hawl y Cwsmer ac Ymwelwyr i gael mynediad i’r platfform yn dod i ben yn y fan a’r lle.

# Force majeure

Ni fydd unrhyw barti yn torri’r cytundeb hwn nac fel arall yn atebol am unrhyw fethiant neu oedi wrth gyflawni ei rwymedigaethau os bydd oedi neu fethiant o’r fath yn deillio o ddigwyddiadau, amgylchiadau neu achosion sydd y tu hwnt i’w reolaeth resymol. Bydd y cyfnod ar gyfer cyflawni rhwymedigaethau o’r fath yn cael ei ymestyn yn unol â hynny. Os bydd y cyfnod o oedi neu ddiffyg cyflawni yn para am ddwy (2) wythnos, gall y parti na effeithiwyd arno derfynu’r cytundeb hwn drwy roi hysbysiad ysgrifenedig o bum (5) niwrnod i’r parti yr effeithiwyd arno.

# Aseinio a ffyrdd eraill o ddelio

* 1. Mae’r Contract yn bersonol i’r Cwsmer ac ni fydd y Cwsmer yn aseinio, yn trosglwyddo, yn morgeisio, yn codi ffioedd, yn is-gontractio, yn dirprwyo, yn rhoi mewn gofal, nac yn delio mewn unrhyw ffordd arall ag unrhyw rai o’i hawliau a’i rwymedigaethau o dan y Contract.
	2. Gall y Cyflenwr ar unrhyw adeg aseinio, morgeisio, codi ffioedd, rhoi mewn gofal neu ddelio mewn unrhyw ffordd arall â’i holl hawliau o dan y Contract neu unrhyw rai ohonynt cyn belled â bod y Cyflenwr yn rhoi hysbysiad ysgrifenedig ymlaen llaw i’r Cwsmer o’i fwriad i ddelio yn y fath fodd.

# Holltiad

* 1. Os bydd unrhyw ddarpariaeth neu ran-ddarpariaeth yn y Contract yn annilys, yn anghyfreithlon neu’n anorfodadwy, neu’n dod felly, bernir ei fod wedi’i ddileu, ond ni fydd hynny’n effeithio ar ddilysrwydd a gorfodadwyedd gweddill y Contract.
	2. Os bernir bod unrhyw ddarpariaeth neu ran-ddarpariaeth yn y Contract wedi’i dileu o dan gymal 19.1, bydd y partïon yn trafod telerau gyda phob ewyllys da i gytuno ar ddarpariaeth i’w disodli sydd, i’r graddau mwyaf posibl, yn cyflawni’r canlyniad masnachol a fwriadai’r ddarpariaeth wreiddiol.

# Cytundeb cyfan

* 1. Mae’r Contract yn ffurfio cytundeb cyfan rhwng y partïon ac yn disodli ac yn dileu pob cytundeb, addewid, gwarant, gosodiad a dealltwriaeth a fu rhyngddynt yn flaenorol, boed yn ysgrifenedig neu’n llafar, mewn perthynas â phwnc y Contract.
	2. Mae pob parti’n cytuno na fydd ganddo rwymedi mewn perthynas ag unrhyw ddatganiadau, gosodiadau, sicrwydd neu warantau (boed wedi’u gwneud yn ddiniwed neu mewn esgeulustod) nad ydynt wedi’u hamlinellu yn y Contract. Mae pob parti’n cytuno na fydd ganddo hawliad dros gamliwio diniwed neu esgeulus sydd wedi’i seilio ar unrhyw ddatganiad yn y Contract.

# Gwrthdaro

Os bydd anghysondeb rhwng unrhyw ddarpariaethau yn yr Amodau hyn a darpariaethau’r Atodlenni, neu’r Ddogfennaeth, bydd darpariaethau’r Amodau hyn yn drech.

# Dim partneriaeth nac asiant

* 1. Nid yw’n fwriad i ddim yn y Contract, ac ni fernir bod dim ynddo, i sefydlu unrhyw bartneriaeth neu fenter ar y cyd rhwng unrhyw rai o’r partïon, ac nid yw’n ffurfio sefyllfa lle bydd unrhyw barti’n asiant i barti arall, nac yn awdurdodi unrhyw barti i wneud unrhyw ymrwymiadau ar gyfer neu ar ran unrhyw barti arall.
	2. Mae pob parti’n cadarnhau ei fod yn gweithredu ar ei ran ei hun ac nid er budd unrhyw unigolyn arall.

# Hawliau trydydd parti

Oni bai y datgenir hynny’n glir fel arall, nid yw’r Amodau hyn yn rhoi unrhyw hawliau o dan Ddeddf Contractau (Hawliau Trydydd Partïon) 1999 i orfodi unrhyw delerau yn y Contract.

# Hysbysiadau

* 1. Bydd unrhyw hysbysiad a roddir i barti o dan y Contract neu mewn perthynas â’r Contract yn ysgrifenedig a bydd:
		1. yn cael ei ddanfon â llaw neu â phost dosbarth cyntaf y talwyd amdano ymlaen llaw neu wasanaeth danfon y diwrnod nesaf i’w swyddfa gofrestredig (os yw’n gwmni) neu i’w brif safle busnes (ym mhob achos arall); neu
		2. yn cael ei anfon drwy e-bost i’r cyfeiriad a ddefnyddir yn gyffredin o dro i dro.
	2. Bernir y bydd unrhyw hysbysiad wedi dod i law:
		1. os bydd yn cael ei ddanfon â llaw, ar yr adeg y caiff yr hysbysiad ei adael yn y cyfeiriad cywir;
		2. os bydd yn cael ei anfon drwy bost dosbarth cyntaf y talwyd amdano ymlaen llaw neu wasanaeth danfon y diwrnod nesaf, am 9.00am ar yr ail Ddiwrnod Busnes ar ôl ei bostio; neu
		3. os bydd yn cael ei anfon drwy e-bost, ar yr adeg y cafodd ei drosglwyddo, neu, os yw’r amser hwn y tu allan i’r Oriau Busnes yn y man y mae i ddod i law, pan fydd yr Oriau Busnes yn ailddechrau.
	3. Nid yw’r cymal hwn yn berthnasol i gyflwyno unrhyw achos neu unrhyw ddogfen mewn unrhyw weithredu cyfreithiol.

# Gwrthrannau

Gellir cyflawni’r Contract mewn unrhyw nifer o wrthrannau, a bydd pob un yn ffurfio gwrthran ddyblyg wreiddiol, ond gyda’i gilydd, bydd yr holl wrthrannau yn ffurfio un cytundeb.

# Y gyfraith lywodraethu

Cyfraith Cymru a Lloegr fydd yn llywodraethu ac yn cael ei defnyddio i ddehongli unrhyw sefyllfa sy’n ymwneud â’r Contract ac unrhyw anghydfod neu hawliad (gan gynnwys anghydfodau neu hawliadau nad ydynt yn dod o dan gontract) sy’n deillio o’r Contract neu mewn perthynas â’r Contract neu’i bwnc neu’i ffurfiant.

# Awdurdodaeth

Mae pob parti yn cytuno mai llysoedd Cymru a Lloegr yn unig fydd ag awdurdodaeth i ddatrys unrhyw anghydfod neu hawliad (gan gynnwys anghydfodau neu hawliadau nad ydynt yn dod o dan gontract) sy’n deillio o’r Contract neu mewn perthynas â’r contract neu’i bwnc neu’i ffurfiant.

Ymrwymwyd i’r **cytundeb hwn** ar y dyddiad a nodir ar ei ddechrau.

|  |  |  |
| --- | --- | --- |
| Llofnodwyd gan [ENW CYFARWYDDWR] ar gyfer ac ar ran **Town Square Spaces Ltd** |  | ....................Cyfarwyddwr |
|  |
|  |
| Llofnodwyd gan [ENW CYFARWYDDWR] ar gyfer ac ar ran [ENW’R CWSMER] |  | ....................Cyfarwyddwr |